Σαγιονάρα (ταινία)

Το ***Σαγιονάρα*** (αγγλ.: **Sayonara**) είναι αμερικανική δραματική ταινία του 1957 σε σκηνοθεσία Τζόσουα Λόγκαν, βασισμένη σε μυθιστόρημα του Τζέιμς Μίχενερ. Πρωταγωνιστούν οι Μάρλον Μπράντο, Πατρίσια Όουενς, Ρεντ Μπάτονς και Μιγιόσι Ουμέκι. 

Σε αντίθεση με τις αισθηματικές ταινίες του '50, η ταινία πραγματεύεται το φαινόμενο του ρατσισμού και της προκατάληψης.

## Υπόθεση
 
Ο Λόιντ "Έις" Γκρούβερ (Μάρλον Μπράντο) ένας Αμερικανός πιλότος και γιος στρατηγού φτάνει στην ιαπωνική πόλη Κιότο για να υπηρετήσει τη θητεία του, κατά τη διάρκεια του πολέμου στην Κορέα. Ο Λόιντ έχει έντονες ρατσιστικές ιδέες και αντιτίθεται στους γάμους συμπατριωτών του με Ιαπωνέζες, κάτι που τον φέρνει σε ρήξη με τον καλύτερο του φίλο Τζο Κέλι (Ρεντ Μπάτονς), ο οποίος ετοιμάζεται να παντρευτεί την Ιαπωνέζα Κατσούμι (Μιγιόσι Ουμέκι), γάμο τον οποίο δεν εγκρίνει η αμερικανικός στρατός. Οι ιδέες του Λόιντ όμως αλλάζουν ριζικά από τη στιγμή που γνωρίζει (μέσω του Κέλι) κι ερωτεύεται μια Ιαπωνέζα ηθοποιό την Χάνα-Όγκι-σαν (Μίκο Τάκα). Ο έρωτάς του για την Χάνα-Όγκι τον κάνει να αφήσει πίσω τις προκαταλήψεις του και να´ρθει πιο κοντά με τον ιαπωνέζικο πολιτισμό, αυτό όμως θα τον φέρει σε ρήξη με την αρραβωνιαστικιά του Αίλην (Πατρίσια Όουενς) και με τους συναδέλφους του.

## Παραγωγή
Η πρώτη επιλογή για το ρόλο του Λόιντ Έις Γκρούβερ ήταν ο Ροκ Χάτσον, ο οποίος απέρριψε το ρόλο για να πρωταγωνιστήσει στην ταινία *Αποχαιρετισμός στα όπλα (A Farewell To Arms, 1957)*. Τον ίδιο ρόλο απέρριψε και ο Γουίλιαμ Χόλντεν για να συμμετάσχει στην ταινία *[[Η Γέφυρα του Ποταμού Κβάι]] (The Bridge on the River Kwai, 1957)*. Οι παραγωγοί της ταινίας προσέγγισαν επίσης την Όντρεϊ Χέπμπορν για να της προσφέρουν το ρόλο της Κατσούμι, αλλά η Χέπμπορν τον απέρριψε λέγοντας ότι θα ήταν αδύνατο να υποδυθεί Ιαπωνέζα.

Ο Μπράντο χρησιμοποίησε για την ταινία προφορά του αμερικανικού νότου, κάτι που τον έφερε σε αντιπαράθεση με το σκηνοθέτη Τζόσουα Λόγκαν και τη Warner. Αργότερα ο Λόγκαν παραδέχτηκε στο συγγραφέα Τρούμαν Καπότε ότι δεν είχε συνεργαστεί ξανά με άλλον τόσο συναρπαστικό και ευρηματικό ηθοποιό. Ήταν συνεργάσιμος και έκανε προσθήκες προς όφελος της ταινίας.
## Υποδοχή
### Κριτικές
Η ταινία έλαβε θερμή υποδοχή από τους κριτικούς, οι οποίοι εκτός από τις ερμηνείες του επιτελείου των ηθοποιών επαίνεσαν τη φωτογραφία και το σενάριο. Στον ιστότοπο συγκέντρωσης κριτικών Rotten Tomatoes η ταινία κατέχει ποσοστό θετικής αποδοχής 82% βάσει 57 κριτικών, με μέσο όρο βαθμολογίας 7,6/10. Η κριτική συναίνεση του ιστότοπου να αναφέρει: «Τόσο πλούσια σκηνοθετημένη όσο και με βαρύ ρυθμό, η "Σαγιονάρα" ταλαντεύεται χάρη στη συγκινητική της ιστορία και το άρτια συναρμολογημένο καστ».

### Βραβεία & υποψηφιότητες
Η ταινία προτάθηκε για δέκα όσκαρ άλλα είχε να αντιμετωπίσει το αριστούργημα του Ντέιβιντ Λιν "Η γέφυρα του ποταμού Κβάι" (The Bridge on The River Kwai, 1957) που κέρδισε το όσκαρ καλύτερης ταινίας. Ο Μπράντο κατά συνέπεια έχασε το όσκαρ από τον Άλεκ Γκίνες κι ο Λόγκαν απ´τον Ντέιβιντ Λιν. Οι Ρεντ Μπάτονς και Μιγιόσι Ουμέκι αναδείχτηκαν νικητές στις κατηγορίες των δεύτερων ρόλων.

Βραβεία Ακαδημίας Κινηματογράφου (Όσκαρ)


**Βράβευση:**
*Β’ Ανδρικού Ρόλου – Ρεντ Μπάτονς
*Β’ Γυναικείου Ρόλου – Μιγιόσι Ουμέκι
*Καλλιτεχνικής επιμέλειας (σκηνικών) - Τεντ Χάγουορθ και Ρόμπερτ Πρίστλεϊ
*Ήχου - Τζορτζ Γκρόουβς

**Υποψηφιότητα:**
*Καλύτερης Ταινίας – Γουίλιαμ Γκετς
*Σκηνοθεσίας – Τζόσουα Λόγκαν
*Α’ Ανδρικού Ρόλου - Μάρλον Μπράντο
*Διασκευασμένου Σεναρίου – Πολ Όσμπορν
*Μοντάζ - Άρθουρ Π. Σμιθ & Φίλιπ Γ. Άντερσον
*Φωτογραφίας σε έγχρωμη ταινία - Έλσγουορθ Φρέντερικς

## Παραπομπές


## Εξωτερικοί Σύνδεσμοι
*

Κατηγορία:Αμερικανικές ταινίες της δεκαετίας 1950
Κατηγορία:Ταινίες του 1957
Κατηγορία:Ταινίες παραγωγής Warner Bros.
Κατηγορία:Αμερικανικές αισθηματικές δραματικές ταινίες
Κατηγορία:Αγγλόφωνες ταινίες
Κατηγορία:Ταινίες με ηθοποιό που κέρδισε Όσκαρ Β΄ Γυναικείου Ρόλου
Κατηγορία:Ταινίες που κέρδισαν Όσκαρ Καλύτερου Επεξεργασμένου Ήχου
Κατηγορία:Ταινίες των οποίων ο καλλιτεχνικός διευθυντής κέρδισε Όσκαρ Καλύτερης Καλλιτεχνικής Διεύθυνσης
Κατηγορία:Αμερικανικές αεροπορικές ταινίες
Κατηγορία:Ταινίες με θέμα τον ρατσισμό
Κατηγορία:Ταινίες με ηθοποιό που κέρδισε Χρυσή Σφαίρα Β΄ Ανδρικού Ρόλου‎